РЕШЕНИЕ НА КОМИСИЯТА
от 8 август 2008 година
за изменение на Решение 2007/27/ЕО за приемане на някои преходни мерки относно доставки на сурово мляко до преработвателни предприятия и преработката на това сурово мляко в Румъния по отношение на изискванията на Регламенти (ЕО) № 852/2004 и (ЕО) № 853/2004 на Европейския парламент и на Съвета
(нотифицирано под номер C(2008) 4215)
(текст от значение за ЕИП)
(2008/663/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 42 от него,
като има предвид, че:
(1)
С Решение 2007/27/ЕО на Комисията (1) бяха съставени списъци на млекопреработвателни предприятия в Румъния, които отговарят на структурните изисквания, предвидени в Регламент (ЕО) № 852/2004 на Европейския парламент и на Съвета (2) (предприятия в съответствие с изискванията), и на които е разрешено да получават и преработват сурово мляко, което не е в съответствие с изискванията на Регламент (ЕО) № 853/2004 на Европейския парламент и на Съвета (3) (неотговарящо на изискванията мляко).
(2)
В глава I от приложението към Решение 2007/27/ЕО се изброяват предприятията в съответствие с изискванията, на които е разрешено да получават и преработват без разделяне отговарящо и неотговарящо на изискванията мляко, а в глава II от посоченото приложение се изброяват предприятията в съответствие с изискванията, на които е разрешено да получават и преработват отделно отговарящо и неотговарящо на изискванията мляко.
(3)
Решение 2007/27/ЕО бе изменено с решения 2007/557/ЕО (4) и 2008/452/ЕО на Комисията.
(4)
Едно предприятие, посочено в глава I от приложението към Решение 2007/27/ЕО, избра да преработва само отговарящо на изискванията мляко. Поради това посоченото предприятие следва да бъде заличено от списъка в глава I от посоченото приложение.
(5)
Освен това определени млекопреработвателни предприятия понастоящем са в съответствие със законодателството на Общността. Посочените предприятия преработват без разделяне отговарящо и неотговарящо на изискванията мляко и следва да бъдат добавени към списъка в глава I от приложението към Решение 2007/27/ЕО.
(6)
Следователно глава I от приложението към Решение 2007/27/ЕО следва да бъде съответно изменена.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Глава I от приложението към Решение 2007/27/ЕО се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 8 август 2008 година.